Il-Kummissjoni tilqa' l-ftehim proviżorju li ntlaħaq ilbieraħ mill-Parlament Ewropew u l-Kunsill fi Strasburgu dwar it-tfassil mill-ġdid tad-Direttiva dwar l-Ilma tax-Xorb. Il-ftehim huwa bbażat fuq il-proposta adottata mill-Kummissjoni fi Frar 2018, bħala segwitu dirett tal-Inizjattiva taċ-Ċittadini Ewropej “Right2Water”. L-għan ta' dan il-ftehim huwa biex il-kwalità tal-ilma tax-xorb u l-aċċess għalih jitjiebu, kif ukoll biex tingħata informazzjoni aħjar liċ-ċittadini. Il-Kummissarju għall-Ambjent, l-Oċeani u s-Sajd, Virginijus Sinkevičius, qal: “Iċ-ċittadini talbu b'mod ċar u tond lill-Kummissjoni biex tipproponi inizjattiva li tiżgura aċċess iggarantit għall-ilma tax-xorb sikur għall-Ewropej. Il-Kummissjoni wieġbet għal din it-talba, li saret permezz ta' Inizjattiva taċ-Ċittadini Ewropej, bi proposta ambizzjuża. Illum, anke l-koleġiżlaturi wieġbu għal din it-talba u qablu biex jimmodernizzaw ir-regoli tal-UE, biex titjieb il-kwalità tal-ilma tax-xorb skont l-istandards l-aktar reċenti, biex jiżdied l-aċċess għall-ilma għal kulħadd u biex tiżdied it-trasparenza f'dan is-settur essenzjali. Flimkien nistgħu u għandna nħarsu s-saħħa u s-sikurezza taċ-ċittadini tagħna.” Bħalissa, l-ilma tax-xorb jiġi kkontrollat “fil-punt tar-rimi”. Ir-regoli li għadhom kif ġew maqbula jimplimentaw l-approċċ ibbażat fuq ir-riskju, wieħed li jwassal għal aktar miżuri ta' prevenzjoni u ta' mitigazzjoni biex jiġu protetti s-sorsi tal-ilma tax-xorb. Bidla oħra importanti fil-leġiżlazzjoni se tagħti lill-pubbliku aċċess faċli għall-informazzjoni – inkluż għal dik fuq l-internet – dwar il-kwalità u l-provvista tal-ilma tax-xorb fejn jgħixu huma, sabiex b'hekk tiżdied il-fiduċja tal-pubbliku fl-ilma tal-vit. Il-ftehim maqbul ikompli jibni u jmur lil hinn mir-rakkomandazzjonijiet tal-Organizzazzjoni Dinjija tas-Saħħa. Dawn ir-regoli ġodda tal-UE se jsiru l-istandard globali u se jirriflettu innovazzjoni teknoloġika tal-ogħla livell. Dawn ir-regoli se jnaqqsu l-impatti tal-ħsara mit-tniġġis, kemm fuq is-saħħa tal-bniedem kif ukoll fuq ir-riżorsi naturali tagħna, b'konformità assoluta mal-Patt Ekoloġiku Ewropew. Dawn ir-regoli se jindirizzaw sustanzi niġġiesa emerġenti bħall-mikroplastiċi, l-interferenti endokrinali kif ukoll it-tipi l-ġodda ta' sustanzi kimiċi (PFAs). Dan il-ftehim jinkludi rekwiżiti iġjeniċi dettaljati għal materjali li jkunu f'kuntatt mal-ilma tax-xorb, u jagħti rwol ewlieni lill-Aġenzija Ewropea għas-Sustanzi Kimiċi biex din tiżgura li jintużaw biss sustanzi sikuri f'pajpijiet u tappijiet li jmissu mal-ilma. Din l-armonizzazzjoni se twassal sabiex tevita li jkun hemm xkiel fil-funzjonament tas-suq intern għall-prodotti li jkunu f'kuntatt mal-ilma għax-xorb, filwaqt li ttejjeb ukoll is-saħħa pubblika. Il-Passi li Jmiss Il-ftehim proviżorju li ntlaħaq fit-18 ta' Diċembru 2019 issa huwa soġġett għall-approvazzjoni formali mill-Parlament Ewropew u mill-Kunsill. Wara li tiġi approvata, id-Direttiva se tiġi ppubblikata fil-Ġurnal Uffiċjali tal-UE u tidħol fis-seħħ 20 jum wara. Sfond Bosta nies li jgħixu fl-UE diġà jibbenefikaw minn aċċess tajjeb ħafna għall-ilma tax-xorb li huwa ta' kwalità għolja ħafna, u dan huwa grazzi wkoll għal-leġiżlazzjoni tal-UE dwar il-kwalità tal-ilma tax-xorb li ilha teżisti għal aktar minn 30 sena. Fl-2018, fit-tweġiba tagħha għall-Inizjattiva taċ-Ċittadini Ewropej “Right2Water”, il-Kummissjoni pproponiet reviżjoni tad-Direttiva dwar l-Ilma tax-Xorb (98/83/KE). Il-proposta, li kienet akkumpanjata minn Valutazzjoni tal-Impatt kif ukoll minn rakkomandazzjonijiet tal-Organizzazzjoni Dinjija tas-Saħħa, tfasslet wara l-Evalwazzjoni REFIT tad-Direttiva dwar l-Ilma tax-Xorb. Għal aktar informazzjoni Proposta għal Direttiva riveduta